Solidariteit: Die énigste hoop nou vir rooi gevlekte SAID - Solidariteit WêreldSolidariteit Wêreld
Tuis › Nuuskantoor › Solidariteit: Die énigste hoop nou vir rooi gevlekte SAID
Solidariteit: Die énigste hoop nou vir rooi gevlekte SAID
Donderdag | 31 Oktober | 2019
Die Suid-Afrikaanse Inkomstediens se antikorrupsie-en-veiligheidseenheid was op sy dag een van die bestes in die staatsdiens, met eerbewyse wat van sy vermoëns en suksesse getuig. Die aanstelling van Tom Moyane, voormalige kommissaris van die SAID, het egter geboorte gegee aan ’n kultuur van wantroue, depressie en hopeloosheid.
In 2014 het Moyane hierdie eenheid summier ontbind en sy sowat 300 lede is na drie ander afdelings geskuif toe die eenheid se groephoof, Clifford Collings, geskors is omdat Moyane glo vies was dat sy ampsmotor nie betyds vir hom afgelewer is nie.
“Ons sit vandag hier in dieselfde kantore as toe en dit is amper onwerklik om te dink dat een persoon só ’n groot terugslag vir ’n instelling kan wees. Tom Moyane het ingekom en iets werklik merkwaardigs vernietig, en dit is vertroue en hoop in die Inkomstediens,” het ’n senior werknemer van die SAID en lid van Solidariteit gesê.
“Ek is in die fleur van my loopbaan vir die wolwe gegooi, my familie is getraumatiseer en tydens dit alles was Solidariteit byna elke dag in kontak met my. In my donkerste uur het hulle my bemoedig en my selfs aangeraai om te gaan draf, want my gemoedstoestand te midde van die spervuur was vir hulle net so belangrik as wat dit was om die Inkomstediens van homself te probeer red.”
Voor die herstrukturering van dié eenheid deur Moyane het hulle daarop gefokus om interne korrupsie by die SAID te bekamp. In 2010 is die eenheid deur die Departement van Staatsdiens en Administrasie geoudit, en daar is bevind dat dit die beste teenkorrupsie-eenheid in 85 staatsdepartemente was.
“Toe Tom Moyane by die SAID aansluit, het ons nie geweet wat vir ons voorlê nie. Niemand kondig misdaad of staatskaping aan nie, dit gebeur sommer net. Dit het egter vinnig duidelik geword dat daar ’n teiken op ’n paar van ons is, ons name was op ’n lys en ons moes uit. Nou, ek sit vandag hier voor jou, en ek weet met alles in my dat as dit nie was vir Solidariteit wat my saak opgeneem het en langs my geloop het nie, sou ek nie vandag agter my lessenaar gesit het nie,” het die lid gesê.
Die lid, wat met lof praat oor hoe Solidariteit elke saak en situasie op ‘n unieke wyse aanpak, sê hy toe hy destyds begin opmerk dat die water om hom begin warm raak, het hy saam met ’n vriend by Solidariteit aangeklop. “Toe ons weer sien, was die hele raadsaal vol van Solidariteit se mees senior mense wat aandagtig en met deernis na ons storie gesit en luister het. Dit is amper onmoontlik om te beskryf watter vrede ek in daardie eerste ontmoeting met hulle beleef het. Hulle was werklik bekommerd oor my én die volhoubare voortbestaan van die SAID. Vir iemand soos ek wat etlike jare lank byna al my tyd vir die SAID gegee het, was dit ’n groot verligting dat hulle deurentyd aan die belange van die SAID ook gedink het.”
Volgens ’n ander lid het Solidariteit se suksesse in die SAID weer hoop in die gange van die SAID geblaas. “Dinge het baie verander, mense sien net om na hulself. Dit is glad nie meer die SAID van voor 2014 nie. Solidariteit is vandag nodiger as ooit om ’n waghond hier binne die SAID te wees. Daar moet geveg word dat die mag om ’n spesiale eenheid te ontbind, by enige instelling in die land, nie bloot in een individu se hande kan lê nie, maar dat spesiale eenhede deur wetgewing bemagtig word. Ons het nog ’n groot geveg wat voorlê,” het hy gesê.
Vir ’n organisasie wat intern getraumatiseerd is, waar daar steeds onderliggend ’n klimaat van vrees en intimidasie is én rassespanning tasbaar is, praat hierdie twee lede openlik oor trauma en onsekerheid. “Daar is op die oomblik so baie, honderde, tugsake wat in daardie tyd (van Moyane) gebeur het, wat tans hersien word omdat daar vermoed word dat dit van die drastiese stappe was wat gedoen is om van mense binne die organisasie ontslae te raak.”
Vanweë sy mandaat en rol in Suid-Afrika is dit belangrik vir Jan Alleman en die belastingbetaler dat die SAID effektief en met integriteit funksioneer, en soveel te meer dan dat die antikorrupsie-en-veiligheidseenheid doeltreffend funksioneer. Om hierdie rede het Solidariteit betrokke geraak.
“Ons wou staatskaping hokslaan en terselfdertyd so ver moontlik verseker dat ’n funksionerende antikorrupsie-en-veiligheidseenheid die nodige ondersteuning geniet om sy pligte uit te voer. Vandag sit ons die geveg voort om die antikorrupsie-en-veiligheidseenheid tot sy vorige glorie te herstel deur die regte mense in hulle poste te herstel,” sê Gerrit Visser, afdelingshoof van Algemene Litigasie by Solidariteit.
Indien jy ‘n SAID-werknemer is en nog nie lid van Solidariteit is nie, besoek https://solidariteit.co.za/sluit-aan-sars/ en wees deel van die hoop in die SAID.